
Paradicsomtermesztés: hagyományos fóliaház kontra modern üvegház, avagy megéri-e váltani?

Kulcsszavak: paradicsomtermesztés; fóliaház; üvegház; ökonómia; beruházás
A növekvő fogyasztási igényeknek köszönhetően megnőtt a kereslet a minőségi élelmiszerek, így a zöldségfélék fogyasztása iránt is. A hajtatott zöldségtermesztésben számos fejlesztési módra van lehetőség a jobb minőségű termék előállítás érdekében. A jelenleg alkalmazott termesztési módok közül a legelterjedtebb a fóliaházas termesztés, amely intenzív termesztési feltételekkel megfelelő minőséget eredményez. Lehetőség van azonban üvegházban olyan feltételek biztosítására, amelyek jelentősen intenzívebbé teszik a termesztést teljesen szabályozott körülmények között, így a jó technológiai színvonal kiválóbb termésmennyiségben és egyöntetűbb termésminőségben fejeződhet ki.
Dolgozatom általános célkitűzése egyrészt hagyományos fóliaházas, másrészt modern üvegházas paradicsomtermesztés ökonómiai elemzésének elkészítése, a kapott eredmények értékelése és összehasonlítása, továbbá az üvegházas paradicsomtermesztéshez szükséges beruházás gazdaságossági vizsgálatainak elvégzése. Általános célkitűzésem kapcsán a következő kérdéseket fogalmaztam meg: Milyen mértékben járul hozzá a jelenlegi feltételek mellett a fóliás paradicsomtermesztésből származó jövedelem egy középosztálybeli család megélhetéséhez a vizsgált vállalkozás esetén? Milyen többletnyereségre tesz szert a vizsgált vállalkozás, amennyiben jelenlegi hagyományos fóliaházas termesztése helyett modern üvegházas termesztést választ? Milyen mértékű beruházásra van szükség és mikor várható annak megtérülése, ha a jelenlegi termesztési módot üvegházas termesztésre váltjuk fel?
Az általános célkitűzés elérése érdekében primer adatgyűjtést végeztem egy Békés megyei, beruházásra váró gazdaságnál, illetve egy Csongrád megyei üvegházas paradicsomtermesztő gazdaságnál. Az adatgyűjtésből származó információkat használva kalkulációs modellt állítottam össze, a Debreceni Üzemtani Iskola által kidolgozott tervlapok mintájára. A kalkulációs modellel ökonómiai elemzést végeztem, mind a fóliaházas, mind az üvegházas paradicsomtermesztésre vonatkozóan, az eredményeket összehasonlítottam, majd beruházás-gazdaságossági elemzéssel megvizsgáltam a tervezett fejlesztés várható hatásait.
Az elvégzett ökonómiai vizsgálatok és a kapott beruházás-gazdaságossági mutatók arra engednek következtetni, hogy a jelenlegi keretek között működő vállalkozás a vizsgált középosztálybeli család megélhetéséhez jelentősen hozzájárul. A tervezett fejlesztési beruházást adott feltételek mellett kalkulációim szerint nem érdemes megvalósítani.



